次韻不浮和東坡端午遊真如寺
作者：高斯得
朝代：宋

paragraphs: 君居秣陵時，日夜書旁午。
念我方投閑，遠方同甘苦。
別來日月長，如髮不可數。
弟兄兩浮萍，功名一炊黍。
相逢飲佳節，小慰情悽楚。
東坡舊公案，君房妙言語。
乃翁滿腹書，一字不堪煮。
晚歲膝上君，端能繼華祖。
我已困屠龍，君應思畫虎。
相期寸田耕，心亨無齟齬。